זה סופי: "ידיעות אחרונות" הוא הנמסיס החדש של הימין, ומי שכיכב בנאומיהם של שלדון אדלסון ועמוס רגב מ"ישראל היום" בטקס פרסי התקשורת של אגודת לדעת. היה הוגן ומאוזן
"הם [ארנון (נוני) מוזס וידיעות אחרונות] לא רק מנותקים מהמציאות, הם באופן ברור פועלים בשיטת המקל והגזר. תקבל משהו נחמד אם תתנהג יפה, ותקבל מכות אם לא תתנהג יפה. מה זה להתנהג יפה? תן לי מה שאני רוצה, תעשה מה שאני אומר לך, באופן דיקטטורי לחלוטין". כך תיאר הערב שלדון אלדסון, בעלי העיתון "ישראל היום", את נהלי העבודה של מתחרהו העיקרי בשוק העיתונות המודפסת בישראל. אדלסון, שהיה אורח הכבוד בטקס הענקת "הפרס הישראלי לביקורת התקשורת" של האגודה לזכות הציבור לדעת, סיפר על המניע להקמת החינמון. לדבריו, דעותיהם של ישראלים רבים שפגש לאורך השנים "לא תאמו את המציאות". "כשניסיתי להבין מאיפה נוצרו הדעות שלהם ומדוע הן כה מנותקות מהמציאות", סיפר, "הגעתי למסקנה שהם קיבלו את המידע שלהם מהעיתונים מעריב ובעיקר מידיעות". את "ישראל היום" הקים, הסביר, כדי לתקן את העיוות שאיבחן בשוק הדעות הישראלי. עורך "ישראל היום", עמוס רגב, שקיבל את אחד הפרסים במהלך הערב, לצד אביו של סרן ר (שזכה בתביעת דיבה מול התוכנית "עובדה" והעיתונאית אילנה דיין), האשים אף הוא בנאומו את "ידיעות אחרונות", ואת מוזס באופן אישי, בהתנהלות קלוקלת. "בשנים הארוכות [שבהן עבדתי בעיתונות] הוטל צל כבד על התקשורת והוא הלך והתארך", אמר רגב בנאום שאולי ייזכר כ"נאום האלכסונים". "הצל של אחידות המחשבה, הצל של המונופול המחשבתי, הצל של המונופול העסקי. אלכסונים, אני קורא לזה. החוטים הנמשכים מאחורי הקלעים, והנסתרים מעין הקורא או הצופה. הסיבות האמיתיות שגורמות לכלי תקשורת לתקוף או לא לתקוף, לרומם או להשפיל, להבליט או להצניע, להדפיס או להשליך לפח. ויש כמה וכמה אלכסונים כאלה". אחד ה"אלכסונים", על-פי רגב, הוא הנטייה השמאלית בתקשורת הישראלית, שהביאה אותה לניתוק מהעם ואת העיתונאים שפועלים בה לחיות בבועה של צדקנות. "[העיתונאים] לא הבינו את הסיפור האמיתי", אמר רגב, "את הציניות, את האלכסונים, לאמור, כיצד הפכו העיתונאים לכלי משחק בידי מו"לים ואינטרסנטים, ובמיוחד בידי מו"ל אחד, מר נוני מוזס, שמשנה לשנה התחזק יותר עד שהפך למונופול. משנה לשנה נטל לידיו עוד ועוד קצות אלכסונים ומשך בחוטים. התבשם מהכוח, ממליך מלכים, מתגמל ומעניש, מרומם ומפיל, וגם מתרגם את כוחו לכסף. זהו מונופול, ואת המונופול הזה אנחנו בישראל היום שברנו". בשלב זה קטעו את דברי רגב מחיאות כפיים סוערות. "[המתחרים שלנו] מנסים להרוג אותנו", הוסיף רגב בהמשך דבריו. "לא בהתמודדות בזירת הרעיונות, אלא באלכסונים, גם דרך הכנסת, בהצעות חוק מגוחכות, חסרות תקדים בחברה המערבית. לא יעזור שום ניסוח חלקלק ומעורפל, האלכסונים ברורים. המו"לים וחבריהם מהאליטה הפוליטית והכלכלית חשים שקצות החוטים נשמטים מבין אצבעותיהם ולכן הם רוצים שלא נהיה כאן. הם לא יצליחו". עיתונאי "ידיעות אחרונות" גד ליאור, שקיבל לקראת סיום הערב פרס בתחום העיתונאות הכלכלית, חרג מנוסח הנאום שהכין כדי להשיב על ההאשמות נגד עיתונו ובעליו. "אני גאה לעבוד בידיעות אחרונות וגאה שנוני מוזס הוא המעסיק שלי", אמר ליאור. "מעולם ב-31 שנות עבודתי בעיתון לא קיבלתי הוראה מנוני מוזס לא לכתוב על משהו ולא לא לכתוב על משהו", הוסיף, "ותאמינו לי שאני כותב על נושאים רגישים ותאמינו לי שיש חברות וגורמים אחרים שהם מפרסמים גדולים מאוד בידיעות אחרונות ולאו דווקא טובות כתבתי עליהם. אני גאה מאוד לעבוד בעיתון הזה, ואני מקווה שאחרי הערב גם אמשיך לעבוד בו". את הערתו האחרונה של ליאור יש לקרוא לאור ההבנה כי יש הלימה גבוהה בין האגנדה של האגודה לזכות הציבור לדעת לבין האגנדה של "ישראל היום". למעשה טקס הפרסים של האגודה היה מעין חגיגה במגרש הביתי של "ישראל היום", שבו מילא את תפקיד הרשע התורן עיתון "ידיעות אחרונות", במקום הנבל המסורתי של מבקרי התקשורת מימין, עיתון "הארץ". לאורך כל הערב זכה עיתונו של אדלסון למחמאות מנושאי הנאומים. קנת אברמוביץ, שעל שמו נקרא הפרס לביקורת התקשורת, טען כי העיתונות בישראל אינה אובייקטיבית, למעט "ישראל היום". גם זלמן שובל, נשיא האגודה, דיבר בגנות העיתונות המפלגתית שהתקיימה בעבר בישראל. באווירה כה נוחה ל"ישראל היום", היה אך טבעי לשמוע את עורך העיתון מתארו כמופת לאובייקטיביות. "ישראל היום חולל מהפכה בתקשורת הישראלית כשהוא מחזיר לציבור את מה שנשלל ממנו, את חופש המידע ואת חופש הבעת הדעה", הכריז רגב. "הוא מתייחס לקורא בכבוד, כבן מלך, ומציג בפניו קשת של דעות, כל הדעות, ואומר לו, אתה תחליט". "אתה תחליט" היא אחת הסיסמאות של רשת החדשות האמריקאית פוקס, הנחשבת לשופר של הזרם השמרני במפלגה הרפובליקאית. אדלסון הזכיר בנאומו כי עם הקמת "ישראל היום", אמר לעורך הראשי, עמוס רגב: "עמוס, עלינו לעשות זאת באופן הוגן ומאוזן". "הוגן ומאוזן" היא לשון סיסמה אחרת של רשת פוקס. אדלסון סיפר כי יצר קשר עם רופרט מרדוק, נשיא ניוז-קורפ, בעלי רשת פוקס, כדי לקבל את רשותו להשתמש בסיסמה המשמשת את רשת החדשות שבבעלותו. אדלסון אמר עוד כי ההנחיה ליצור עיתון "הוגן ומאוזן" היתה עבורו לאו דווקא טבעית, שכן באופן אישי הוא נוטה אל הקצה הימני של המפה הפוליטית. "אטילה ההוני היה ליברלי מדי עבורי", התבדח, ובהזדמנות אחרת במהלך הערב הביע תקווה כי בנו הצעיר, שיחגוג מחר בר-מצווה, ישוב לישראל כשימלאו לו 18 ו"יהיה צלף בצה"ל". "הוא חובב ירי", ציין אדלסון. אדלסון התייחס בנאומו גם לפרסומים שהזכירו כי בעבר ניהל מסע שתדלנות כדי להכשיר את ענף ההימורים בישראל. לדבריו, כשניסה לחוקק חוק קזינו, עשה זאת כדי להביא תיירים לישראל, וכיום לא היה מסכים לפעול למען הקמת קזינו בישראל גם אם היו משלמים לו על כך. "אני זקן ועייף מכדי לעבור את כל הבלגן", הסביר. "אנחנו לא מחפשים דבר [בישראל]", סיכם אדלסון בתשובה לטענות כאילו התמיכה שהוא מעניק לראש הממשלה נועדה לצורך קבלת תמורה כלשהי. "לא רוצה שיבטלו לי דו"ח מהירות או חניה, לא רוצה חניה דיפלומטית וכו", אמר. "אנחנו רוצים רק להיות ציונים טובים ואזרחי ישראל טובים, כי אף על פי שלא נולדתי בישראל, ישראל בלבי". את הטענות להטיה פוליטית ב"ישראל היום" הדף אדלסון באופן מוחלט. לדבריו, עיתונו הוא היחיד בישראל, למעט "הארץ", העומד בסטנדרטים מקצועיים גבוהים. "הבעלים לא אומר לעורכים מה לעשות וכיצד לכתוב מאמרים", הדגיש, "האמינו לי, די לי בקשיים שיש לי בניסיון לגרום להם לעקוב אחר האסטרטגיה העסקית שלי. [...] כל הרמזים שישראל היום הוא ביביתון הם שקריים, כל התעמולה שאומרת, הנה, ישראל היום לא כותב דברים רעים על שרה ולכן הוא בעד ביבי. כמובן שתחת התיאוריה הזו אין לאף אחד זכות להישמע באופן הוגן ומאוזן". האווירה באולם הטקס היתה חגיגית במיוחד לעומת שנים קודמות, בזכות נוכחותו של אדלסון ונוכחותם של כלי התקשורת הרבים שבאו לסקר את נאומו. אך דומה כי גם לולא היה מגיע בעלי "ישראל היום" בכבודו ובעצמו לטקס, קשה היה למצוא דמיון בין האירוע שנערך הערב לבין טקסי האגודה משנים קודמות. השינויים הכבירים שחולל עיתונו של אדלסון בשוק העיתונות המודפסת בשנתיים האחרונות הביאו לפריחה עצומה ביכולת האגודה לזכות הציבור לדעת להעביר את מסריה לציבור. מעמדת אופוזיציה שולית יחסית זינקה אל מרכז השיח בזכות העיתון השני בתפוצתו בישראל. אדלסון עצמו ציין במהלך נאומו במפורש כי "הפילוסופיה של האגודה לזכות הציבור לדעת היא בדיוק הפילוסופיה של ישראל היום". את הדברים האלה אמר בלי שכיוון לנטייה העקבית והבוטה של "ישראל היום" לעמוד לצד פוליטיקאי יחיד, הממלא כיום את תפקיד ראש ממשלת ישראל, בנימין נתניהו. 